b'\n_START_ARTICLE_\nAmanas\n_START_SECTION_\nIstorija\n_START_PARAGRAPH_\n\xc5\xbdinios apie Rabbah Ammon miest\xc4\x85 siekia nuo 1500 m. pr. m. e., kai jis buvo svarbiausias amonit\xc5\xb3 miestas. III a. pr. m. e. Egipto karalius Prolem\xc4\x97jus Filadelfas u\xc5\xbe\xc4\x97m\xc4\x97 miest\xc4\x85 ir j\xc4\xaf pavadino savo garbei\xc2\xa0\xe2\x80\x93 Filadelfija. \xc5\xa0iuo vardu miestas buvo \xc5\xbeinomas rom\xc4\x97n\xc5\xb3 ir Bizantijos laikais. I\xc5\xa1 \xc5\xa1io laikotarpio yra i\xc5\xa1lik\xc4\x99 nema\xc5\xbeai statini\xc5\xb3 liekan\xc5\xb3 dabartiniame Amane. I a. \xc5\xa1is miestas buvo pagrindinis Romos imperijos Arabijos provincijos miestas. VII a. miest\xc4\x85 u\xc5\xbekariavo arabai, apie 1300\xc2\xa0m. jis prarado svarb\xc4\x85, jam sugr\xc4\x85\xc5\xbeintas ankstesnysis vardas Rabbah Ammon, kuris ilgainiui tapo Amanu. XX a. miestas \xc4\x97m\xc4\x97 spar\xc4\x8diai augti. I pasaulinio karo metu \xc4\x8dia buvo svarbi Turkijos baz\xc4\x97, kuri\xc4\x85 1918\xc2\xa0m. rugs\xc4\x97j\xc4\xaf u\xc5\xbe\xc4\x97m\xc4\x97 Anglijos karin\xc4\x97s paj\xc4\x97gos. 1946\xc2\xa0m. Amanas tapo nepriklausomyb\xc4\x99 gavusios Jordanijos sostine. Arab\xc5\xb3 ir Izraelio karo metu 1948\xe2\x80\x931949\xc2\xa0m. \xc4\xaf Aman\xc4\x85 supl\xc5\xabdo daug palestinie\xc4\x8di\xc5\xb3 pab\xc4\x97g\xc4\x97li\xc5\xb3 i\xc5\xa1 Izraelio; j\xc5\xb3 skai\xc4\x8dius dar padid\xc4\x97jo 1967\xc2\xa0m. d\xc4\x97l \xc5\xa0e\xc5\xa1i\xc5\xb3 dien\xc5\xb3 karo, kai Jordanija prarado dal\xc4\xaf teritorijos vakariniame Jordano up\xc4\x97s krante. Dabar Amane palestinie\xc4\x8diai gyvena tiek mieste, tiek ir didel\xc4\x97se pab\xc4\x97g\xc4\x97li\xc5\xb3 stovyklose. 1970\xc2\xa0m. tarp Palestinos i\xc5\xa1silaisvinimo organizacijos ir Jordanijos vyriausyb\xc4\x97s i\xc5\xa1kilo nesutarimai, prasid\xc4\x97jo tarpusavio kovos ir miestas buvo smarkiai apgriautas.'